KOMISIJOS REGLAMENTAS (EB) Nr. 1200/2009,
2009 m. lapkričio 30 d.
kuriuo įgyvendinamos Europos Parlamento ir Tarybos reglamento (EB) Nr. 1166/2008 dėl ūkių struktūros tyrimų ir žemės ūkio gamybos metodų tyrimo nuostatos, susijusios su gyvulių vieneto koeficientais ir rodiklių apibrėžtimis
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. lapkričio 19 d. Europos Parlamento ir Tarybos reglamentą (EB) Nr. 1166/2008 dėl ūkių struktūros tyrimų ir žemės ūkio gamybos metodų tyrimo, kuriuo panaikinamas Tarybos reglamentas (EEB) Nr. 571/88 (1), ypač jo 2 straipsnio b punktą, 7 straipsnio 4 dalį ir 11 straipsnio 7 dalį,
kadangi:
(1)
Reglamentu (EB) Nr. 1166/2008 nustatoma nauja palyginamų Bendrijos žemės ūkio valdų struktūros statistinių duomenų rengimo ir žemės ūkio gamybos metodų tyrimo sistema.
(2)
Gyvulių vieneto koeficientai naudojami vietoje faktinio gyvulių skaičiaus, siekiant gauti apibendrintus ir palyginamus skirtingų gyvūnų kategorijų duomenis.
(3)
Gyvulių vieneto koeficientai turėtų būti pagrįsti bendrais dydžiais, kad būtų galima lyginti, kaip visoje Bendrijoje taikomi aprėpties ir tikslumo reikalavimai.
(4)
Remiantis Reglamento (EB) Nr. 1166/2008 2 straipsnio b punktu, būtina nustatyti gyvulių vieneto koeficientus, kurie būtų naudojami ūkių struktūros tyrimams ir žemės ūkio gamybos metodų tyrimui.
(5)
Siekiant palyginamumo, rodiklių sąraše pateikiami terminai turi būti vienodai suprantami ir taikomi visoje Bendrijoje.
(6)
Pagal Reglamento (EB) Nr. 1166/2008 7 straipsnio 4 dalį būtina nustatyti rodiklių, kurie bus naudojami ūkio struktūros tyrimams, apibrėžtis.
(7)
Pagal Reglamento (EB) Nr. 1166/2008 11 straipsnio 7 dalį būtina nustatyti rodiklių, kurie bus naudojami žemės ūkio gamybos metodų tyrimui, apibrėžtis.
(8)
1999 m. lapkričio 24 d. Komisijos sprendimu 2000/115/EB dėl rodiklių apibrėžimų, žemės ūkio produktų sąrašo, apibrėžimų išimčių ir regionų bei rajonų, taikytinų atliekant žemės ūkio valdų struktūros tyrimą (2), įgyvendinamas Tarybos reglamentas (EEB) Nr. 571/88 (3). Tikslinga tą sprendimą pakeisti šiuo reglamentu.
(9)
Šiame reglamente numatytos priemonės atitinka Tarybos sprendimu 72/279/EEB (4) įsteigto Žemės ūkio statistikos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Gyvulių vieneto koeficientai, naudojami taikant aprėpties ir tikslumo reikalavimus ūkių struktūros tyrimams ir žemės ūkio gamybos metodų tyrimui, pateikiami I priede.
2 straipsnis
Rodiklių, kurie bus naudojami Bendrijos ūkio struktūros tyrimams, apibrėžtys pateikiamos II priede.
3 straipsnis
Bendrijos žemės ūkio gamybos metodų tyrimui naudotinų rodiklių apibrėžtys pateikiamos III priede.
4 straipsnis
Sprendimas 2000/115/EB panaikinamas.
5 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.